La Marina és un dels barris amb més història d'Eivissa. Cada carrer, cada plaça i cada racó conserven una part del que som. Es un racó que ha crescut amb la ciutat, que ha viscut sa seua evolució i continua sent un lloc emblemàtic amb personalitat única.

Per això, celebrar avui Sant Salvador aquí té un significat especial. És una oportunitat per recordar aquells homes que varen defensar Eivissa des de la mar i que formen part del nostre llegat.

Entre ells hi destaca Antoni Riquer, nascut al carrer de la Mar. Un home d'aquest barri que representa l'esperit d'aquells corsaris que varen defensar Eivissa amb coratge, valentia i un profund sentit de pertinença. El seu exemple continua recordant-nos el valor del compromís i de l'estima per la nostra terra.

Aquest homenatge és també un reconeixement a tots els mariners, pescadors, estibadors i a totes les persones que, al llarg dels anys, han fet de la mar la seua forma de vida i han contribuït a construir la identitat d'Eivissa.

Però preservar la nostra història també significa cuidar els espais on aquesta continua viva. Perquè la millor manera d'honorar el nostre passat és cuidar també el present i preparar el futur. Per això, des de l'Ajuntament d'Eivissa continuam treballant per revitalitzar la Marina, recuperant espais tan emblemàtics com Sa Peixateria, impulsant la rehabilitació des Mercat Vell i desenvolupant actuacions que permetin que aquest barri continuï avançant, sense perdre la seua essència.

També vull fer una menció a Pere Vilàs, distingit amb la Medalla d'Or de la Ciutat per la seua dedicació a recuperar i difondre la història dels nostres corsaris. Gràcies a persones com ell, avui coneixem millor una part fonamental del nostre passat.

Els corsaris ens varen deixar un exemple de coratge, compromís i estima per Eivissa. I avui ens correspon a nosaltres continuar transformant la ciutat, protegint el nostre patrimoni i treballant perquè cada barri avanci, es renovi i continuï sent un motiu d'orgull per a tots els eivissencs i eivissenques.

Perquè una ciutat que recorda aquells que la varen defensar és també una ciutat que sap cap on vol caminar.

Moltes gràcies per ser avui aquí, per mantenir viu aquest homenatge i per continuar fent gran la memòria de sa nostra ciutat.

Feliç dia de Sant Salvador, feliç dia als vesins i vesines de la Marina, als nostres corsaris i a tota la gent de la mar.